《送朱台符学士关西巡抚》
宋代·魏野

圣主念黎庶，选君来抚绥。
望高虚两制，权重带三司。
帝泽随车布，文星逐郡移。
语稀如学浅，仆少似官卑。
疏减民间赋，编添马上诗。
经游怜胜异，迎送厌歌吹。
寒别申湖晚，晴过华岳迟。
琼林想回日，未失赏花期。

作者简介：（960—1020）陕州陕县人，字仲先，号草堂居士。不求仕进，自筑草堂，弹琴赋诗其中。真宗大中祥符四年，帝祀汾阴，与表兄李渎同被举荐，上表以病辞，诏州县常加存抚。与王旦、寇准友善，常往来酬唱。为诗精苦，有唐人风格，多警策句。有《东观集》、《草堂集》。